Reserwebank verhoog repokoers soos verwagLesetja Kganyago, president van die SA Reserwebank (Foto: Thobile Mathonsi/African News Agency/ANA) Die Suid-Afrikaanse Reserwebank het Donderdag, soos verwag, aangekondig dat hy die repokoers met 25 basispunte tot 4,25% per jaar gaan verhoog. Die verhoging tree Vrydag in werking en beteken dat handelsbanke hul leningskoerse opwaarts tot 7,75% sal aanpas. Die repokoers is die koers waarteen die Reserwebank geld aan handelsbanke leen en beteken dat Suid-Afrikaners minder of meer rente op hul lenings betaal. Beleggers kry egter meer opbrengste met ŉ hoër repokoers. Lesetja Kganyago, president van die Reserwebank, het vanmiddag gesê drie lede van die monetêre beleidskomitee was ten gunste van 25 basispunte. Twee lede het 50 basispunte aanbeveel. Die Reserwebank verwag nou dat inflasie tot gemiddeld 5,8% vanjaar sal styg. Dit is veel hoër as sy aanvanklike voorspelling van 4,9%. Hierdie verhoging word toegeskryf aan voedsel- en brandstofprysstygings. “Hoewel voedselpryse na verwagting hoog sal bly, behoort brandstofprysinflasie in 2023 te verminder. Dit sal help om hooflyninflasie tot 4,6% te laat daal ondanks kerninflasie.” Volgens Kganyago sal die Suid-Afrikaanse ekonomie na verwagting in 2022 met 2,0% groei. Die persentasie is opwaarts hersien vanaf 1,7% ten tyde van die monetêre beleidskomitee se vergadering in Januarie vanjaar. Dié opwaartse hersiening word toegeskryf aan ŉ kombinasie van faktore, waaronder sterker groei in 2021 en hoër kommoditeitsuitvoerpryse. Kganyago het egter gewaarsku dat die voortslepende konflik in Oekraïne sy tol op globale ekonomiese groei gaan eis en hoër inflasie tot gevolg gaan hê. Die Reserwebank het reeds vanjaar se globale groei afwaarts tot 3,7% (vanaf 4,4%) hersien. Dít is weens die oorlog en die voortdurende verspreiding van die koronavirus in onder meer Asië. Die globale ekonomiese groei vir 2023 is ook reeds om dié redes vanaf 3,3% na 2,8% hersien. Die Reserwebank se voorspelling vir 2024 se globale groei bly vir eers onveranderd (2,7%).